Andijon viloyatida aholi, shu jumladan yoshlar o‘rtasida kompyuter texnologiyalari va Internet jahon axborot tarmog‘idan samarali foydalanishni tashkil etish chora-tadbirlari to‘g‘risida

Andijon viloyatida aholi, shu jumladan yoshlarning mafkuraviy immunitetini kuchaytirish, ijodiy va intellektual salohiyatini ro‘yobga chiqarish uchun sharoitlar yaratish, ularni kompyuter texnologiyalari, dasturlash asoslari, kompyuter o‘yinlari va kompyuter sportiga (kibersportga) jalb etish bo‘yicha keng ko‘lamli ishlar amalga oshirilmoqda.
 Shu bilan birga, xalqaro miqyosda zamonaviy texnologiyalarga asoslangan raqamli iqtisodiyotning jadal rivojlanishi axborot-kommunikatsiya texnologiyalari sohasida yuqori malakali dasturchi va mutaxassislarni tayyorlash tizimini takomillashtirish, umumta’lim maktablarini zamonaviy kompyuter texnologiyalari bilan ta’minlash va yuqori tezlikdagi Internet jahon axborot tarmog‘iga ulanish, kompyuter o‘yinlari va kibersportni yoshlar o‘rtasida yanada ommalashtirish, shuningdek, axborot texnologiyalariga yo‘naltirilgan adabiyotlar turlari va hajmlarini ko‘paytirishni talab etmoqda.
 Andijon viloyatida yoshlarning axborot-kommunikatsiya texnologiyalari sohasiga bo‘lgan qiziqishini yanada oshirish, kompyuter o‘yinlari va kibersportni rivojlantirish ishlariga keng jalb qilish uchun qulay shart-sharoit yaratish, ularga zamonaviy raqamli texnologiyalar, dasturlash asoslari, elektron tijorat yo‘nalishlarini o‘rgatish maqsadida Vazirlar Mahkamasi qaror qiladi:
 1. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, Xalq ta’limi vazirligi, Jismoniy tarbiya va sport vazirligi, O‘zbekiston yoshlar ittifoqining:
 Andijon viloyati tuman (shahar)larida yuridik shaxs tashkil etmagan holda Dasturiy mahsulotlar va axborot texnologiyalari texnologik parki direksiyasining tarkibiy bo‘linmasi shaklida raqamli texnologiyalar o‘quv markazlarini (keyingi o‘rinlarda markazlar deb ataladi) tashkil qilish;
 Andijon viloyati umumta’lim maktablarida kompyuter texnologiyalari, kompyuter o‘yinlari va kibersport bo‘yicha to‘garaklarni (keyingi o‘rinlarda to‘garaklar deb ataladi) belgilangan tartibda tashkil etish to‘g‘risidagi takliflari ma’qullansin.
 2. Quyidagilar:
 a) markazlarning asosiy vazifalari etib belgilansin:
 yoshlarga kompyuter dasturlash tillarini, robototexnika, axborot texnologiyalari va elektron tijorat sohasida innovatsion tadbirkorlik asoslarini o‘rgatish;
 yoshlarning kompyuter o‘yinlari, kibersportga qiziqishini oshirish, ushbu sohada sportchilarni tayyorlash, musobaqalar va boshqa tadbirlarni o‘tkazish hamda ularda yoshlarning ishtirok etishini ta’minlash;
 milliy qadriyatlarni, madaniy va xalq merosini targ‘ib qiluvchi mahalliy dasturiy ta’minotlar, dizayn ishlari, o‘yinlar hamda video mahsulotlarini yaratishga yoshlarni keng jalb qilish;
 raqamli texnologiyalar sohasida mahorat darslari, treninglar, ilmiy-amaliy konferensiyalar va seminarlar o‘tkazish;
 axborot-kommunikatsiya texnologiyalari sohasida malaka oshirish kurslarini tashkil etish;
 b) to‘garaklarning asosiy vazifalari etib belgilansin:
 yoshlarga kompyuter dasturlash asoslari, kompyuter savodxonligi, axborot texnologiyalari asoslarini o‘rgatish;
 yoshlarning bo‘sh vaqtlarida kibersport hamda axborot texnologiyalariga qiziqishini oshirish, ushbu sohada ularga kasbiy ko‘nikmalar berish.
 3. Quyidagilar:
 Andijon viloyatida aholi, shu jumladan yoshlar o‘rtasida kompyuter texnologiyalari va Internet jahon axborot tarmog‘idan samarali foydalanishni tashkil etish bo‘yicha chora-tadbirlar dasturi (keyingi o‘rinlarda Chora-tadbirlar dasturi deb ataladi) 1-ilovaga muvofiq;
 Andijon viloyatida raqamli texnologiyalar o‘quv markazlari hamda umumta’lim maktablarida kompyuter texnologiyalari, kompyuter o‘yinlari va kibersport to‘garaklarini tashkil etishni muvofiqlashtirish bo‘yicha respublika ishchi guruhining (keyingi o‘rinlarda respublika ishchi guruhi deb ataladi) tarkibi 2-ilovaga muvofiq;
 Andijon viloyatida raqamli texnologiyalar o‘quv markazlari joylashtiriladigan manzillar ro‘yxati 3-ilovaga muvofiq tasdiqlansin.
 4. Belgilansinki, Chora-tadbirlar dasturiga muvofiq aholi, shu jumladan yoshlar o‘rtasida kompyuter texnologiyalari va Internet jahon axborot tarmog‘idan samarali foydalanishni tashkil etish ishlarida, birinchi navbatda, umumta’lim maktablarining mavjud imkoniyatlaridan keng foydalaniladi.
 5. Respublika ishchi guruhi Chora-tadbirlar dasturida nazarda tutilgan vazifalarning ijrosini har chorakda kamida bir marta tahlil qilib, ularni amalga oshirishga to‘sqinlik qilayotgan muammolarni bartaraf etib borish choralarini ko‘rsin.
 6. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi Xalq ta’limi vazirligi, Andijon viloyati hokimligi bilan birgalikda yoshlarni kompyuter texnologiyalari va Internet jahon axborot tarmog‘idan samarali foydalanishga keng jalb etish borasidagi barcha mavjud imkoniyatlardan samarali va to‘liq foydalangan holda, o‘quvchi-yoshlarning bo‘sh vaqtlarini mazmunli o‘tkazish maqsadida umumta’lim maktablarida yoshlarning qiziqishlaridan kelib chiqib, bir oy muddatda kompyuter texnologiyalari, kompyuter o‘yinlari va kibersport bo‘yicha to‘garaklar faoliyatini yo‘lga qo‘ysin.
 Bunda:
 a) O‘zbekiston Respublikasi Xalq ta’limi vazirligi Axborot texnologiyalari va kommunikatsiyalarini rivojlantirish vazirligi bilan birgalikda:
 to‘garaklar faoliyatini tashkil etish, to‘garaklarni tegishli kadrlar va metodik qo‘llanmalar bilan ta’minlash, umumta’lim maktablarida muntazam turli tadbirlar, ko‘rik-tanlovlar o‘tkazilishini tashkil etish;
 to‘garaklarning faoliyat yuritishi, tadbirlar o‘tkazilishi uchun zarur bo‘ladigan xonalarni ajratish va tegishli shart-sharoit yaratish, ularga o‘quvchi-yoshlar qatnovini yo‘lga qo‘yish bo‘yicha;
 b) Andijon viloyati hokimligi umumta’lim maktablarida to‘garaklarni tashkil etish uchun zarur bo‘ladigan o‘quv-qo‘llanmalar va boshqa inventarlar bilan ta’minlash bo‘yicha mas’ul etib belgilansin.
 7. Andijon viloyati hokimligi Axborot texnologiyalari va kommunikatsiyalarini rivojlantirish vazirligi, Xalq ta’limi vazirligi takliflari asosida bir oy muddatda to‘garaklar uchun zarur bo‘ladigan inventarlarni xarid qilish masalalarini hal etsin.
 8. O‘zbekiston Respublikasi Xalq ta’limi vazirligi, Axborot texnologiyalari va kommunikatsiyalarini rivojlantirish vazirligi Andijon viloyati hokimligi bilan birgalikda:
 joriy yilning dekabr oyidan boshlab to‘garaklar rahbarlari va o‘qituvchilarining malaka oshirish kurslarini Andijon viloyati xalq ta’limi xodimlarini qayta tayyorlash va malakasini oshirish markazida tashkil etish;
 malaka oshirish kurslarida mashg‘ulot o‘tkazish uchun sohaning malakali, yetuk mutaxassis va o‘qituvchilarini jalb etish hamda ularning oylik maoshlarini belgilangan tartibda qoplash choralarini ko‘rsin.
 9. Belgilansinki:
 a) markazlar yetakchi o‘quv muassasalarining malakali mutaxassis, ekspertlarini markazlarda o‘quv mashg‘ulotlarini o‘tkazish uchun shartnoma asosida jalb qiladi;
 b) markazlarda yoshlar uchun qisqa muddatli bepul hamda chuqurlashtirilgan uzoq muddatli pulli o‘quv kurslari tashkil etiladi;
 v) markazlarda davlat va xo‘jalik boshqaruvi organlari, mahalliy davlat hokimiyati organlari va boshqa tashkilotlar xodimlari uchun pulli malaka oshirish kurslari tashkil etiladi;
 g) markazlarni tashkil etish va ularning faoliyatini amalga oshirish bilan bog‘liq xarajatlar quyidagi mablag‘lar hisobidan amalga oshiriladi:
 markazlar joylashtiriladigan bino va inshootlarni rekonstruksiya qilish va mukammal ta’mirlash, ularni zarur mebel va inventar bilan jihozlash, markazlar joylashtiriladigan bino va inshootlar atrofini obodonlashtirish, shuningdek, markazlarning boshqa joriy xarajatlarini qoplash — tashkilotchilarning mablag‘lari, homiylik xayriyalari hamda o‘quv kurslari va malaka oshirish kurslaridan tushadigan mablag‘lar;
 markazlarni zarur texnik infratuzilma, texnik qurilmalar va jihozlar bilan ta’minlash — tashkilotchilarning mablag‘lari, o‘quv kurslari va malaka oshirish kurslaridan tushadigan mablag‘lar, homiylik xayriyalari va Axborot-kommunikatsiya texnologiyalarini rivojlantirish jamg‘armasi mablag‘lari;
 markazlar xodimlari hamda shartnoma asosida jalb qilinadigan mutaxassis, ekspert hamda boshqa xodimlar mehnatiga haq to‘lash — 2019-yilda Axborot-kommunikatsiya texnologiyalarini rivojlantirish jamg‘armasi mablag‘lari, 2020-yildan boshlab esa — markazlar tomonidan ko‘rsatilgan pulli xizmatlardan tushadigan mablag‘lar;
 d) to‘garaklarni tashkil etish va ularning faoliyatini amalga oshirish bilan bog‘liq xarajatlar quyidagi mablag‘lar hisobidan amalga oshiriladi:
 umumta’lim maktablarini tegishli dastur doirasida kompyuter sinflari bilan ta’minlash — xalqaro va xorijiy moliya institutlari mablag‘lari va qonunchilikda taqiqlanmagan boshqa manbalar;
 to‘garaklarda faoliyat ko‘rsatayotgan umumta’lim maktablari xodimlari, shuningdek, shartnoma asosida jalb qilinadigan mutaxassis, ekspert hamda boshqa xodimlar mehnatiga haq to‘lash, to‘garaklarning boshqa joriy xarajatlarini qoplash — to‘garaklarda ta’lim berishda pullik xizmat ko‘rsatishdan olingan daromadlar;
 to‘garaklarga taqdim etiladigan yuqori tezlikdagi Internet jahon axborot tarmog‘i xizmatlari va “ZiyoNET” tarmog‘iga kirish uchun belgilangan tariflar asosida xarajatlarni qoplash — Andijon viloyati mahalliy budjeti, tumanlar (shaharlar) budjetlari hisobiga ushbu maqsadlarga ajratiladigan mablag‘lar doirasida belgilangan tartibda amalga oshiriladi.
 10. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi Xalq ta’limi vazirligi, Oliy va o‘rta maxsus ta’lim vazirligi, Jismoniy tarbiya va sport vazirligi bilan birgalikda uch oy muddatda markazlar va to‘garaklar uchun zamonaviy raqamli texnologiyalar, dizayn ishlari, elektron tijorat, dasturlash asoslari, kompyuter o‘yinlari va kibersport bo‘yicha o‘quv dasturlarini ishlab chiqsin va belgilangan tartibda tasdiqlasin.
 11. Respublika Ma’naviyat va ma’rifat markazi yoshlarni madaniyat va san’atga jalb etish, ularning bo‘sh vaqtlarini mazmunli tashkil etish borasidagi vazifalarni amalga oshirishda muntazam ravishda tegishli tahliliy ishlarni olib borsin, yoshlarning to‘garaklarga qatnashi, ushbu joylarda o‘tkazilayotgan tadbirlarning mazmundorligini o‘rganish bo‘yicha doimiy monitoring yuritsin hamda natijalari bo‘yicha O‘zbekiston Respublikasi Axborot texnologiyalari va kommunikatsiyalarini rivojlantirish vazirligiga tegishli tavsiyalar berib borsin. 
 12. O‘zbekiston Milliy teleradiokompaniyasi, O‘zbekiston Milliy axborot agentligi va boshqa ommaviy axborot vositalariga kitobxonlikni rivojlantirish borasida Andijon viloyatida olib borilayotgan islohotlarni keng yoritish, shuningdek, ushbu yo‘nalishda amalga oshirilayotgan chora-tadbirlarning mazmuni va mohiyatini tushuntirish ishlarini tashkil qilish tavsiya etilsin.
 13. Mazkur qarorning bajarilishini nazorat qilish O‘zbekiston Respublikasi axborot texnologiyalari va kommunikatsiyalarini rivojlantirish vaziri Sh.M. Sadikov, xalq ta’limi vaziri Sh.X. Shermatov zimmasiga hamda O‘zbekiston Respublikasi Vazirlar Mahkamasining Telekommunikatsiyalar, IT-texnologiyalar va innovatsion faoliyatni rivojlantirish, axborot xavfsizligini ta’minlash masalalari kotibiyatiga yuklansin.